《以杜少陵文章憎命达之句析而为韵赋此 其二》
明代·高逊志

积雨满污渎，蛭螾聊自藏。盲飙振修薄，篦簬依崇冈。

动植各生遂，伊人独何伤。谪居穷田野，与世殊相忘。

缅怀昔忧患，发短心日长。所愿免饥渴，孰敢谋膏粱。

户庭罕游迹，琅然诵文章。欢来意自得，遐想超黄唐。

从此遂閒逸，投老终徜徉。

作者简介：名或作巽志。明徐州府萧县人，寓居浙江嘉兴，字士敏。文章典雅。洪武初，征修《元史》，授翰林编修，累迁试吏部侍郎。建文初，任太常少卿，与董伦同主庚辰会试，得士王艮、胡靖等，皆为名臣。燕王朱棣兵入南京，遁迹雁荡山中，病卒。有《啬庵集》。